**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Mostová (ďalej len „návrh nariadenia vlády“) podľa § 21 ods. 1 a 4 zákona a § 30 ods. 7 č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Mostová (ďalej len „CHA Mostová“) je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlási územie európskeho významu SKUEV0078 Mostová, ktoré bolo zaradené do národného zoznamu území európskeho významu schváleného v roku 2004 a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne.

Účelom vyhlásenia CHA Mostová je zabezpečenie priaznivého stavu predmetu ochrany CHA Mostová, ktorým je prioritný biotop európskeho významu. Ciele ochrany sú stanovené v projekte ochrany spracovanom ako podklad na vyhlásenie CHA Mostová a sú rozpracované v programe starostlivosti. Program starostlivosti o CHA Mostová je zverejnený na webovom sídle Štátnej ochrany prírody Slovenskej na adrese http://www.sopsr.sk/chamostova/, spoločne s projektom ochrany vypracovaným pre účely vyhlásenia chráneného územia.

Výmera CHA Mostová je 23, 5548 ha. Oproti výnosu MŽP SR č. 3/2004-5.1 bola výmera CHA Mostová zvýšená z dôvodu aktualizácie priebehu hranice na súčasne platný parcelný stav. Vo výnose MŽP SR č. 3/2004-5.1 bol pre CHA Mostová predbežne stanovený tretí a štvrtý stupeň územnej ochrany. V chránenom areáli sa vyhlasujú podľa § 30 ods. 7 zákona zóny B a C, zóna B s výmerou 20,2941 ha má navrhovaný štvrtý stupeň ochrany a zóna C s výmerou 3,2607 ha má navrhovaný tretí stupeň ochrany. Ochranné pásmo sa nevymedzuje.

 Zámer vyhlásiť CHA Mostová bol v zmysle § 50 zákona oznámený Okresným úradom Nitra. Pripomienky k zámeru zo strany dotknutých subjektov boli prerokované a zapracované do materiálu.

MŽP SR prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc chráneného areálu Mostová pred predložením materiálu na rokovanie vlády SR a pred zápisom chráneného areálu Mostová do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na dĺžku legislatívneho procesu navrhnutý na 1. marec 2020.